Document ID: 32014D0312

KOMISIJOS SPRENDIMAS
2014 m. gegužės 28 d.
kuriuo nustatomi ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams
(pranešta dokumentu Nr. C(2014) 3429)
(Tekstas svarbus EEE)
(2014/312/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
pasikonsultavusi su Europos Sąjungos ekologinio ženklinimo valdyba,
kadangi:
(1)
pagal Reglamentą (EB) Nr. 66/2010 ES ekologinis ženklas gali būti suteikiamas tokiems produktams, kurie per visą būvio ciklą daro mažesnį poveikį aplinkai;
(2)
Reglamente (EB) Nr. 66/2010 numatyta, kad kiekvienai produktų grupei turi būti nustatyti konkretūs ES ekologinio ženklo suteikimo kriterijai;
(3)
siekiant geriau atspindėti dabartinę šios produktų grupės rinką ir atsižvelgti į pastarųjų metų naujoves, manoma, kad tikslinga pakeisti produktų grupės apimtį ir nustatyti persvarstytų ekologinių kriterijų rinkinį;
(4)
Komisijos sprendimas 2009/543/EB (2) ir Komisijos sprendimas 2009/544/EB (3) buvo skirti atitinkamai patalpų išorės ir vidaus dažams. Siekiant mažinti kompetentingoms institucijoms ir pareiškėjams tenkančią administracinę naštą, šie sprendimai buvo sujungti ir parengtas vienas kriterijų dokumentas. Be to, persvarstytais kriterijais atsižvelgiama į naujus reikalavimus dėl pavojingų cheminių medžiagų, kurie nustatyti vėliau nei minėtieji sprendimai priimtame Reglamente (EB) Nr. 66/2010;
(5)
šiais kriterijais visų pirma siekiama populiarinti produktus, kurie per būvio ciklą daro mažesnį poveikį aplinkai, yra aukštos kokybės, pasižymi geromis eksploatacinėmis savybėmis ir yra labai patvarūs, kuriuose ribojamas pavojingųjų cheminių medžiagų (4) ir lakiųjų organinių junginių kiekis. Eksploatacinėmis savybėmis pranašesni produktai turėtų būti populiarinami suteikiant ekologinį ženklą. Todėl tikslinga nustatyti ES ekologinio ženklo suteikimo kriterijus produktų grupei „Dažai ir lakai“;
(6)
atsižvelgiant į šios produktų grupės inovacijų ciklą, persvarstyti kriterijai ir susiję vertinimo bei patikros reikalavimai turėtų galioti ketverius metus nuo šio sprendimo priėmimo dienos;
(7)
Sprendimai 2009/543/EB ir 2009/544/EB turėtų būti pakeisti šiuo sprendimu;
(8)
gamintojams, kurių produktams remiantis sprendimuose 2009/543/EB ir 2009/544/EB nustatytais kriterijais suteiktas patalpų vidaus ir išorės lakų ir dažų ES ekologinis ženklas, reikėtų nustatyti pereinamąjį laikotarpį ir taip suteikti jiems pakankamai laiko pritaikyti savo produktus, kad šie atitiktų persvarstytus kriterijus ir reikalavimus;
(9)
šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Produktų grupę „Patalpų vidaus ir išorės dažai ir lakai“ sudaro vartotojams ir profesionalams naudoti skirti patalpų vidaus ir išorės dekoratyviniai dažai ir lakai, medienos beicai ir panašūs produktai, kuriems taikoma Europos Parlamento ir Tarybos direktyva 2004/42/EB (5).
2. Produktų grupę „Patalpų vidaus ir išorės dažai ir lakai“ sudaro: grindų dangos ir grindų dažai; dažų produktai, kuriems vartotojų (neprofesionalų) arba profesionalių dažytojų prašymu reikiamą atspalvį suteikia prekybininkai, atspalvių suteikimo sistemos; skysti arba pastos pavidalo dekoravimo dažai, kuriuos gamintojai, atsižvelgdami į vartotojų poreikius, gali paruošti naudoti, padaryti reikiamo atspalvio ar kitaip paruošti, įskaitant medienos dažus, medienos beicus ir medinių lauko terasų dažyves, mūro ir metalo dangas ir tokių produktų sistemų gruntus ir gruntinius dažus, kaip apibrėžta Direktyvos 2004/42/EB I priede.
3. Prie produktų grupės nepriskiriami šie produktai:
a)
neapaugančiosios dangos;
b)
medienai impregnuoti skirti konservantai;
c)
dangos, skirtos specialiems pramoniniams tikslams ir profesionalams, įskaitant ypač tvirtas dangas;
d)
miltelinės dangos;
e)
UV spinduliais veikiamų dažų kietėjimo sistemos;
f)
transporto priemonėms skirti dažai;
g)
produktai, kurių pagrindinė paskirtis nėra sudaryti plėvelę ant pagrindo, pvz., aliejai ir vaškai;
h)
glaistai, apibrėžti EN ISO 4618 standarte;
i)
kelių ženklinimo dažai.
2 straipsnis
Šiame sprendime vartojamų terminų apibrėžtys:
1) dažai - skysta, pastos pavidalo arba miltelinė pigmentinė dengimo medžiaga, kuria padengus pagrindą susidaro neskaidri plėvelė, turinti apsauginių, dekoratyvinių arba specialių techninių savybių, o išdžiūvusi tampa kieta prie pagrindo prikibusia apsaugine danga;
2) lakas - skaidri dengimo medžiaga, kuria padengus pagrindą susidaro skaidri plėvelė, turinti apsauginių, dekoratyvinių arba specialių techninių savybių, o išdžiūvusi tampa kieta prie pagrindo prikibusia apsaugine danga;
3) dekoravimo dažai ir lakai - dažai ir lakai, kuriais in situ dengiami pastatai, jų apdailos ir kitos detalės, siekiant juos padailinti ir apsaugoti;
4) lazurinis lakas - dangos, sudarančios skaidrią ar pusiau skaidrią plėvelę, padailinančią medieną bei apsaugančią ją nuo klimato poveikio ir palengvinančią jos priežiūrą;
5) atspalvio suteikimo sistema - spalvotų dažų paruošimo būdas, kai baziniai dažai maišomi su pigmentais;
6) mūro danga - danga, sudaranti dekoratyvinę ir apsauginę plėvelę, naudojama betonui, dažomiesiems plytų mūriniáms, blokams, tinkui, kalcio silikato plokštėms arba pluoštu armuotam glaistui dengti;
7) rišamieji gruntai - dangos, skirtos laisvoms pagrindo dalelėms susieti arba hidrofobinėms savybėms suteikti;
8) UV spinduliais veikiamų dažų kietėjimo sistema - dirbtine ultravioletine spinduliuote veikiamų dengimo medžiagų kietėjimas;
9) miltelinė danga - apsauginė ar dekoratyvinė danga, susidaranti dengiant pagrindą milteline dengimo medžiaga ir sulydant ją į vientisą plėvelę;
10) supakuotų produktų konservantai - produktai, naudojami sandėliuojamiems pagamintiems produktams apsaugoti nuo mikroorganizmų sukeliamo gedimo, kad produktams nebūtų pakenkta per visą jų galiojimo laiką;
11) sausos plėvelės konservantai - produktai, naudojami plėvelėms ar dangoms apsaugoti nuo mikroorganizmų sukeliamo gedimo arba dumblių augimo, kad būtų išsaugotos pradinės medžiagų ar objektų paviršiaus savybės;
12) plėvės susidarymo stabdikliai - priedai, kurių dedama į dengimo medžiagas, kad gaminant ir laikant dengimo medžiagas nesusidarytų plėvė;
13) lakieji organiniai junginiai (LOJ) - organiniai junginiai, kurių pradinė virimo temperatūra, išmatuota esant standartiniam 101,3 kPa slėgiui, yra ne didesnė kaip 250 °C, kaip apibrėžta Direktyvoje 2004/42/EB, ir kurie kapiliarinėje kolonėlėje išskiriami iki (imtinai) tetradekano (C14H30) nepolinėse sistemose arba dietiladipato (C10H18O4) polinėse sistemose;
14) pusiau lakūs organiniai junginiai (PLOJ) - organiniai junginiai, kurių virimo temperatūra aukštesnė nei 250 °C ir kurie kapiliarinėje kolonėlėje (6) išskiriami sulaikymo intervale tarp n-tetradekano (C14H30) n-dokozano (C22H46) nepolinėse sistemose bei tarp dietiladipato (C10H18O4) ir metilpalmitato (C17H34O2) polinėse sistemose;
15) balti ir šviesūs dažai - dažai, kurių pagrindinių spalvių koordinačių vertė (Y vertė) yra didesnė kaip 70 %;
16) blizgieji dažai - dažai, kurių atspindžio vertė esant 60° kritimo kampui yra ne mažesnė kaip 60;
17) vidutinio blizgumo dažai (dar vadinami pusiau blizgiais, šilko blizgesio, pusiau matiniais) - dažai, kurių atspindžio vertė esant 60° arba 85° kritimo kampui yra mažesnė nei 60 ir ne kaip didesnė kaip 10;
18) matiniai dažai - dažai, kurių atspindžio vertė esant 85° kritimo kampui yra mažesnė nei 10;
19) visiškai matiniai dažai - dažai, kurių atspindžio vertė esant 85° kritimo kampui yra mažesnė nei 5;
20) skaidri ir pusiau skaidri - plėvelės, kuriai būdingas mažesnis nei 98 % kontrastų santykis, kai šlapios plėvelės storis yra 120μ, charakteristika;
21) neskaidri - plėvelės, kuriai būdingas didesnis kaip 98 % kontrastų santykis, kai šlapios plėvelės storis yra 120μ, charakteristika.
3 straipsnis
Kriterijai, kuriais remiantis prie šio sprendimo 1 straipsnyje apibrėžtos produktų grupės „Dažai ir lakai“ priskiriamam produktui pagal Reglamentą (EB) Nr. 66/2010 galima suteikti ES ekologinį ženklą, ir susiję vertinimo bei patikros reikalavimai nustatyti priede.
4 straipsnis
Priede nustatyti kriterijai ir susiję vertinimo reikalavimai galioja ketverius metus nuo šio sprendimo priėmimo dienos.
5 straipsnis
Administravimo tikslais produktų grupei „Patalpų vidaus ir išorės dažai ir lakai“ priskiriamas kodas „044“.
6 straipsnis
Sprendimai 2009/543/EB ir 2009/544/EB panaikinami.
7 straipsnis
1. Per du mėnesius nuo šio sprendimo priėmimo dienos pateiktos paraiškos suteikti ES ekologinį ženklą produktams, priskiriamiems prie produktų grupės „Dažai ir lakai“, gali būti parengtos pagal sprendimuose 2009/543/EB ar 2009/544/EB arba šiame sprendime nustatytus kriterijus. Paraiškos vertinamos pagal kriterijus, kuriais remiantis jos parengtos.
2. ES ekologinis ženklo licencijos, išduotos remiantis sprendimuose 2009/543/EB arba 2009/544/EB nustatytais kriterijais, gali būti naudojamos 12 mėnesių nuo šio sprendimo priėmimo dienos.
8 straipsnis
Šis sprendimas skirtas valstybėms narėms.
Priimta Briuselyje 2014 m. gegužės 28 d.

Labels: 3
7
1
20